Bħas-silġ fis-sajf u x-xita waqt il-ħsad, hekk il-ġieħ lill-iblah ma jixraqlu xejn. Bħal għasfur maħrub, bħal ħuttafa tittajjar, saħta għal xejn b'xejn ma sseħħx fis-sema. Il-frosta għaż-żiemel, ir-riedni għall-ħmar, u l-ħatar għal dahar il-boloh. Tweġibx lill-iblah skont bluhatu , biex ma tkunx bħalu int ukoll. Wieġeb lill-iblah skont bluhatu, biex ma jaħsibx li hu xi għaref. Min jibgħat lill-iblah jagħmillu xi qadja, ikun qed jaqta' riġlejh u jixrob l-inkwiet. Bħar-riġlejn imdendla ta' wieħed zopp, hekk proverbju fuq fomm l-iblah. Bħal min jorbot iż-żrar mal-iżbandola, hekk hu min jagħti ġieħ lill-iblah. Bħal xewka f'id wieħed fis-sakra, hu proverbju fuq fomm l-iblah. Bħal min itajjar il-vleġeġ fuq kull min jgħaddi, min jinqeda bl-iblah u s-sakranazz. Bħal kelb li jerġa' jiekol dak li jaqla', hekk l-iblah li jtenni bluhatu. Qatt rajt wieħed jidhirlu li hu għaref? Hemm aktar tama għall-iblah milli għalih. L-għażżien jgħid: "Hemm iljun fit-triq! Hemm iljun f'salib it-toroq!" Il-bieb idur fuq iċ-ċappetti, u l-għażżien jitqalleb fuq friexu. L-għażżien idaħħal idu fil-platt, u qajla jreġġagħha lura lejn ħalqu. L-għażżien jidhirlu li hu aktar għaref, minn sebgħa li jafu jwieġbu sewwa. Min jindaħal fi ġlied ħaddieħor, ikun qed jaqbad kelb minn widnejh. Bħal wieħed miġnun li jwaddab xrar tan-nar u vleġeġ tal-mewt, hekk min iqarraq b'ħaddieħor, imbagħad jgħid: "Dan biex niċċajta." Jekk ma jkunx hemm ħatab, jintefa n-nar, u jekk ma jkunx hemm min isefsef, jieqaf il-ġlied. Bħall-faħam għall-ġamar u l-ħatab għan-nar, hekk il-ġellied biex ikebbes it-tilwim. Kliem is-sefsief bħal ikel bnin, li jinżel sa qiegħ l-istonku. Kisja tal-fidda fuq biċċa tal-fuħħar, huma x-xufftejn ħelwin ma' qalb qarrieqa. Min jobogħdok jinħeba fi kliemu; f'qalbu jbejjet il-qerq; jekk ikellmek bil-ħlewwa, temmnux; f'qalbu għandu seba' saħtiet . Bil-qerq jaħbi l-mibegħda tiegħu, imma ħżunitu tinkixef quddiem il-ġemgħa. Min iħaffer ħofra jaqa' ġo fiha, min igerbeb blata, tinqaleb fuqu. Ilsien giddieb jobgħod is-sewwa, u fomm imelles iwassal għat-tiġrif.